বসুধা থোঝুর

বসুধা থোঝুর একজন আন্তঃবিষয়ক শিল্পী, তিনি মূলত চিত্রকলার উপর মনোযোগ দেন। তিনি বর্তমানে নয়ডার শিব নাদর বিশ্ববিদ্যালয়ের শিল্প ও পরিবেশনা শিল্প বিভাগের অধ্যাপক। তিনি আহমেদাবাদের ভাট্বায় অবস্থিত একটি কর্মী সংগঠন হিম্মতের সাথেও সহযোগিতা করেছেন, এই সংগঠনটি গুজরাট দাঙ্গায় বেঁচে যাওয়া মানুষদের নিয়ে কাজ করে।

 প্রারম্ভিক জীবন 
বসুধা থোঝুরের জন্ম ১৯৫৬ সালের ১৪ই অক্টোবর, মহীশূরে। ১৯৮১-১৯৯৭ সাল পর্যন্ত, তিনি চেন্নাইতে থাকতেন এবং কাজ করতেন।

 শিক্ষা 
বসুধা থোঝুর চেন্নাইতে তাঁর প্রশিক্ষণ সম্পন্ন করেছিলেন। ১৯৭৯ সালে, তিনি চেন্নাইয়ের কলেজ অফ আর্টস অ্যাণ্ড ক্রাফটস থেকে চিত্রকলায় ডিপ্লোমা সম্পন্ন করেন। তিনি যুক্তরাজ্যের ক্রয়ডন স্কুল অফ আর্ট অ্যাণ্ড ডিজাইন থেকে চিত্রকলায় স্নাতকোত্তর ডিগ্রি অর্জন করেন। তিনি লন্ডনের কার্লাইল এবং গ্যাসওয়ার্কস স্টুডিওর শ্যাডন মিলস ভিজ্যুয়াল আর্টস সেন্টারে তাঁর রেসিডেন্সি সম্পন্ন (একটি রেসিডেন্সি প্রোগ্রাম সাধারণত শিল্পীদের বসবাস এবং কাজ করার জন্য একটি স্থান প্রদান করে, প্রায়শই সংস্থান, পরামর্শদান এবং তাদের কাজ প্রদর্শনের সুযোগ করে দেয়) করেছেন। ১৯৮৮ সালে, তিনি কেন্দ্রীয় ললিত কলা একাডেমি গবেষণা অনুদান পান এবং ১৯৮৯ সালে তিনি শিল্পীদের জন্য সংস্কৃতি মন্ত্রণালয়ের ফেলোশিপ পান। ১৯৯৬ সালে, তিনি ফরাসি সরকারী বৃত্তি এবং চার্লস ওয়ালেস গ্রান্টের প্রাপক ছিলেন।

 কর্মজীবন 
বসুধা থোঝুর একটি মাত্র মাধ্যমে নিজের কাজকে সীমাবদ্ধ রাখেননি। তিনি তেল রং এবং জল রং উভয়ই নিয়ে কাজ করেন। তাঁর শিল্পকর্ম এমন যে এটির একাধিক ব্যাখ্যার সুযোগ রয়েছে। প্যারিসের সাইট ইন্টারন্যাশনাল ডেস আর্টসে দুই ব্যক্তির একটি প্রদর্শনীতে তিনি নিজের চিত্রকলা প্রদর্শন করেছিলেন। ২০০৪ সালের জানুয়ারিতে শুরু হওয়া তাঁর গবেষণা প্রকল্প 'দ্য হিম্মত ওয়ার্কশপস'-কে সমর্থন করার জন্য তিনি ২০০৪-২০০৬ এবং ২০০৯-২০১১ সালে বেঙ্গালুরুর ইণ্ডিয়া ফাউণ্ডেশন ফর দ্য আর্টস থেকে দুটি অনুদান পেয়েছিলেন।

তাঁর কাজ ব্যাপকভাবে গুজরাট দাঙ্গার উপর ভিত্তি করে তৈরি, যে সংঘর্ষ নারোদা পটিয়ায় সংঘটিত হয়েছিল। সেখানে তিনি 'বিয়ণ্ড পেইন - অ্যান আফটারলাইফ' শীর্ষক একটি প্রকল্পের জন্য গণহত্যায় মৃত ব্যক্তিদের বেঁচে থাকা পরিবারের সদস্যদের সাথে সহযোগিতা করেছিলেন। খোজের একটি আবাসিক প্রতিষ্ঠান এই প্রকল্পটিকে সমর্থন করেছিল। এই প্রকল্পটি স্পনসর করেছিল ইণ্ডিয়া ফাউণ্ডেশন ফর দ্য আর্টস (আইএফএ) এবং হিম্মত একে সমর্থন দিয়েছিল। তাঁর প্রকল্পে সম্মিলিত বেদনা এবং বেঁচে যাওয়া ব্যক্তিদের জীবনে গণহত্যার পরিণতির চিত্রণ করা হয়েছে।

তাঁর আরও কিছু কাজের মধ্যে রয়েছে: ভদোদরার চারুকলা অনুষদ, এমএসইউ-এর 'ভয়েসেস এগেইনস্ট ভায়োলেন্স' (২০০২); মুম্বাইয়ের ন্যাশনাল গ্যালারি অফ মডার্ন আর্ট- এ গীতা কাপুর এবং চৈতন্য সম্ব্রণী কর্তৃক কিউরেট করা 'ডাইভার্জ' (২০০৩); চৈতন্য সম্ব্রণী কর্তৃক কিউরেট করা এবং আর্ট গ্যালারি অফ ওয়েস্টার্ন অস্ট্রেলিয়া এবং নিউ ইয়র্কের দ্য এশিয়া সোসাইটি দ্বারা সমর্থিত 'এজ অফ ডিজায়ার: রিসেন্ট আর্ট ইন ইণ্ডিয়া', (২০০৪); মুম্বাইয়ের সাক্ষী গ্যালারি এবং নতুন দিল্লি ভাদেহরা আর্ট গ্যালারির একক প্রদর্শনী 'আনটাচেবল' (২০০৭); নিউ দিল্লির খোজ-এ কর্মশালা: 'ইমাজিন পিস' (এপ্রিল ২০০৯); এবং কমিউনিটি প্রকল্পগুলি নিয়ে কর্মশালা/আলোচনা (অক্টোবর ২০০৯); সাক্ষী গ্যালারি কর্তৃক দ্য ইণ্ডিয়া আর্ট সামিটে প্রতিনিধিত্ব (২০১১); নতুন দিল্লির ল্যাটিটিউড ২৮-এ একক শো 'দ্য অ্যানাটমি অফ সেলিব্রেশন' (২০১২) এবং হিম্মত-এর সহযোগিতায় সাক্ষী গ্যালারি ও মুম্বাইয়ের প্রজেক্ট ৮৮-তে একক শো 'বিয়ণ্ড পেইন: অ্যান আফটারলাইফ' (২০১৩)।

শিল্পকলায় কর্মজীবনের পাশাপাশি, তিনি ভদোদরার এমএস ইউনিভার্সিটি, আহমেদাবাদের ন্যাশনাল ইনস্টিটিউট অফ ডিজাইন এবং জয়পুরের ইণ্ডিয়ান ইনস্টিটিউট অফ ক্রাফটস অ্যাণ্ড ডিজাইন-এ ভিজিটিং অনুষদ হিসেবেও শিক্ষকতা করেছেন।

 তথ্যসূত্র 

বিষয়শ্রেণী:২১শ শতাব্দীর ভারতীয় নারী শিল্পী
বিষয়শ্রেণী:কর্ণাটকের নারী শিল্পী
বিষয়শ্রেণী:ভারতীয় নারী চিত্রশিল্পী
বিষয়শ্রেণী:কর্ণাটকের চিত্রশিল্পী
বিষয়শ্রেণী:১৯৫৬-এ জন্ম
বিষয়শ্রেণী:জীবিত ব্যক্তি